b'\n_START_ARTICLE_\nJorma Mattila (p\xc3\xa4\xc3\xa4sihteeri)\n_START_PARAGRAPH_\nJalo Jorma Jouko Mattila (6. toukokuuta 1911 Alah\xc3\xa4rm\xc3\xa4 \xe2\x80\x93 6. marraskuuta 1981 Helsinki) oli maantieteilij\xc3\xa4, kanslianeuvos ja Virkamiesliiton pitk\xc3\xa4aikainen p\xc3\xa4\xc3\xa4sihteeri.\n_START_SECTION_\nHenkil\xc3\xb6historia\n_START_PARAGRAPH_\nJorma Mattilan vanhemmat olivat opettaja Kustaa Mattila ja Lyydia Katariina Pollari ja puoliso vuodesta 1941 Kerttu Ellen Raudanjoki (Yliraudanjoki). Mattila tuli ylioppilaaksi 1929 ja valmistui filsofian kandidaatiksi 1938. H\xc3\xa4n opiskeli my\xc3\xb6s Tukholmassa vuonna 1938 ja teki opintomatkoja Keski-Eurooppaan. Mattila oli Geologian tutkimuskeskuksen tutkimusapulainen 1936\xe2\x80\x931938, Kallion yhteiskoulun opettaja 1938\xe2\x80\x931945 ja Virkamiesliiton p\xc3\xa4\xc3\xa4sihteeri 1946\xe2\x80\x931971. Helsingin yliopiston assistenttina h\xc3\xa4n ty\xc3\xb6skenteli 1939\xe2\x80\x931952. H\xc3\xa4n oli my\xc3\xb6s maantieteellisen aikakauskirja Terran toimitussihteeri 1942\xe2\x80\x931949 ja Virkamieslehden p\xc3\xa4\xc3\xa4toimittaja vuodesta 1946 ja h\xc3\xa4nell\xc3\xa4 oli useita kotimaisia ja kansainv\xc3\xa4lisi\xc3\xa4 luottamusteht\xc3\xa4vi\xc3\xa4. Kanslianeuvoksen arvonimen Mattila sai vuonna 1973.'